Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 311/08)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“ALHO DA GRACIOSA”

ES Nr.: PGI-PT-02605 – 2020. gada 11. maijā

ACVN ( ) AĢIN (X)

1. Nosaukums

“Alho da Graciosa”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Alho da Graciosa” – sugas Allium sativum L. ķiploki – tiek piedāvāti žāvēti, pa vienam vai virtenēs, un katra sīpola diametrs, kuru mēra šķērsām pāri nomizotai ķiploka galviņai, ir vismaz 3 cm.

Ķiploka sīpolus, kuriem ir olveida forma un kurus vairākos slāņos klāj balta un viegli atdalāma ārējā miza, veido sarkanīgi sārtā mizā ietērptas daivas ar stingru, gludu konsistenci.

“Alho da Graciosa” daivām pat nesaspiestā veidā piemīt vidēji intensīva smarža.

Garša ir stipra, ļoti patīkama un ar maz izteiktu pēcgaršu.

“Alho da Graciosa” ķīmiskajā sastāvā ir daudz cinka (vairāk par 7 mg/kg), dzelzs (vairāk par 8 mg/kg), magnija (vairāk par 170 mg/kg) un alicīna (vairāk par 3 500 mg/kg), un tas šiem ķiplokiem piešķir pārtikas konservanta īpašības.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi (labāko ķiploka daivu atlasīšana stādīšanai, audzēšanai un ražas novākšanai).

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

–

3.6. Ar reģistrēto nosaukumu apzīmētā produkta marķēšanas īpašie noteikumi

–

4. Ģeogrāfiskā apgabala īsa definīcija

Grasjosas [Graciosa] sala Azoru salu arhipelāgā.

5. Saikne ar ģeogrāfisko apgabalu

Saiknes pamatā ir “Alho da Graciosa” raksturīgās iezīmes un īpašības.

Attiecībā uz reputāciju jāatzīmē, ka labvēlīgo augsnes un klimatisko apstākļu dēļ “Alho da Graciosa” uz Grasjosas salas sekmīgi audzēts jau kopš pirmo kolonistu ierašanās XV gadsimta sākumā.

Paaudžu gaitā audzētāji Grasjosas ķiplokus uzlabojuši, pavairošanai atlasot labākos eksemplārus, t. i., tos, kuri saglabā galvenās šo ķiploku īpašības, piemēram, krāsu un izmēru.

Kad uz salas bija apmetušies pirmie iedzīvotāji, viņi atklāja, ka nokrišņu daudzums un vietējās augsnes ir labvēlīgas augļu un dārzeņu audzēšanai. Vairums salinieku dzīvoja naturālajās saimniecībās, un viņu audzēto kultūru vidū sevišķi izcēlās tieši ķiploki.

Grasjosa allaž bijusi zināma kā Terra do Alho jeb ķiploku zeme, un ķiploka galviņa ir attēlota salas visplašāk pazīstamās pašvaldības – Sanmateusa [São Mateus] fregesijas – ģerbonī.

Iepriekš aprakstītie apstākļi ir noteikuši “Alho da Graciosa” raksturīgās iezīmes – vidēji intensīvo smaržu (pat ja daivas nesaspiež) un stipro, ļoti patīkamo garšu ar maz izteiktu pēcgaršu. Tās ir saistītas ne tikai ar salas pedoklimatiskajiem apstākļiem, bet arī ar audzētāju rūpīgo darbu, jo daudzu gadu garumā viņi audzējuši tikai vietējos ķiplokus un nav ieveduši jaunas šķirnes no citiem reģioniem.

Lai gan uz Grasjosas salas, tāpat kā uz pārējām Azoru arhipelāga salām valda mēreni okeānisks klimats, tieši Grasjosā ir Azoru salās vismazākais nokrišņu daudzums, un sausākie mēneši ir maijs un augusts. To nosaka salas reljefs ar zemienēm, kas ir pasargātas no spēcīgiem vējiem un saņem daudz saules gaismas.

Grasjosas augsnes ir seklas, vulkāniskas cilmes brūnaugsnes un regolītaugsnes, kas veidojušās no bazalta iežiem vai no piroklastiska materiāla, kurš klāj nelielā dziļumā esošus bazalta iežus.

Šīs vulkāniskās augsnes, kuru pH ir nedaudz skābs vai neitrāls, ir bagātas ar mikroelementiem, piemēram, ar cinku un dzelzi, bet tas ir būtiski jauno augu attīstībai, hlorofila veidošanās procesam un fotosintēzei. Šāda augsne ir laba ķiploku audzēšanai un veicina alicīna veidošanos, tādējādi veicinot ķiploku attīstību un piešķirot tiem 3.2. punktā uzskaitītās īpašības.

Vides faktoru iespaidā alicīna saturs ķiplokos var būt ļoti dažāds: alicīna koncentrāciju palielina augsts augsnes pH līmenis, liels saules gaismas un mazs nokrišņu daudzums (Eagling and Sterling, 2000).

Vidējais alicīna saturs ķiplokos vispār ir 1 800–3 600 mg/kg, bet “Alho da Graciosa” analīzē, kurā izmantoja augstas izšķirtspējas šķidruma hromatogrāfiju, tika konstatēts par 3 500 mg/kg augstāks vidējais alicīna saturs.

Alicīns ir “Alho da Graciosa” galvenā antimikrobiālā sastāvdaļa, un tā veidošanos veicina audzēšanas apstākļi uz Grasjosas salas: augsnes pH tur ir vidēji 6,2, nokrišņu ir maz, bet saules gaismas – daudz.

Produkta īpašību dēļ salas viesi bieži pieprasa ar “Alho da Graciosa” aromatizētus vai pagatavotus vietējos ēdienus, piemēram, izslavēto molhanga mērci, ko pasniedz pie svaigām zivīm, molho à pescador (zivju ēdiens), linguiça da Graciosa (tradicionālās Grasjosas desiņas) vai lapas grelhadas (grilēti gliemeži), un tā “Alho da Graciosa” ir kļuvis par augsti vērtētu produktu, ko slaveni šefpavāri izmanto ne tikai izteiktās garšas un smaržas dēļ, bet arī tāpēc, ka augstais alicīna saturs to padara par labu pārtikas konservantu.

Ir laboratoriski testēta “Alho da Graciosa” spēja inhibēt patogēno mikroorganismu Listeria monocytogenes, kurš spēj izdzīvot un augt uz dzesēšanā esošiem pārtikas produktiem un tālab ir grūti kontrolējams. Testēšanā konstatēts, ka šiem ķiplokiem piemīt lielāka inhibēšanas spēja nekā citiem tirgū pieejamajiem sārtajiem ķiplokiem (specializētā lauksaimniecības žurnāla “Voz do Campo” 224. numurs un Pimentel, Paulo (2008) Azoru salu Universitāte).

Arī testi ar malto gaļu uzrādīja, ka “Alho da Graciosa” līdz pat trešajai dzesēšanas dienai nepārprotami palēnina L. monocytogenes augšanu (“Voz do Campo” 224. numurs un Pimentel, Paulo (2008) Azoru salu Universitāte).

Runājot par “Alho da Graciosa” reputāciju un atpazīstamību, ir vērts pieminēt Angra du Eroišmu [Angra do Heroísmo] pilsētas Tirdzniecības kameras un Grasjosas Biznesa centra 2019. gada iniciatīvu. Lai popularizētu “Alho da Graciosa” un veicinātu tā tirdzniecību un noietu, abas organizācijas sarīkoja pirmo “Alho da Graciosa” festivālu ar uzrunām, ēdiena gatavošanas demonstrācijām, darbsemināriem, skolu projektiem, īpašām restorānu ēdienkartēm (no uzkodām līdz desertiem), kurās ķiplokiem ierādīta goda vieta, ekskursijām un reģionam tipisko produktu tirdziņiem.

Festivālu plaši atspoguļoja lielākie reģionālie un nacionālie laikraksti – “Público” un “Açoriano Oriental” – un tādi specializētie izdevumi kā “Vida Rural”, “Voz do Campo”, “Agrotec” un “Agronegócios”, bet vēl svarīgāk ir tas, ka pasākums pievērsa sabiedrības uzmanību “Alho da Graciosa” labajām īpašībām un tās uzskatāmi parādīja.

Daži publicēto rakstu piemēri ir “Lai dzīvo ķiploki! Grasjosas īpatnais un unikālais ķiploks” [E viva o alho! o da Graciosa que é diferente e único] laikrakstā “Público”, “Par “Alho da Graciosa” vēl aizvien ir vērts parunāt” [O Alho da Graciosa ainda vai dar que falar] žurnālā “Vida Rural” un ““Alho da Graciosa”. Kad dabīgs produkts darbojas kā konservants” [O Alho da Graciosa, um composto natural com propriedades conservantes] žurnālā “Negócios do Campo”.

Minētajā laikraksta “Público” rakstā “Lai dzīvo ķiploki! Grasjosas īpatnais un unikālais ķiploks” teikts šādi: “Grasjosa ir pazīstama kā “ķiploku sala” jau kopš neatminamiem laikiem, bet piecdesmitajos gados ķiploku audzēšana (līdztekus lupīnām, pupām un graudiem) ieguva vēl lielāku nozīmi vietējo ģimeņu saimniecībās. Ķiplokus uz pārējām ilhas de baixo jeb centrālās grupas salām izvadāja kuģis “Fernāu di Magaļaiss” [Fernão Magalhães], kurš tolaik nodrošināja starpsalu satiksmi. Viss mainījās pēc postošās 1980. gada 1. janvāra zemestrīces, kas daudzus vietējos piespieda salu atstāt. Lauki un raža tika pamesta, un ķiploku audzēšana gandrīz iznīka.”

Nesen “Alho da Graciosa” kā Azoru salu vietējais produkts tika izraudzīts attēlošanai uz vienas no pastmarkām, kuras Portugāles Pasts – Correios de Portugal S.A. jeb CCT – laidis klajā ceturtajai nacionālajai gastronomijas dienai veltītajā pastmarku sērijā. Šī pastmarka tika izdota reizē ar Portugāles gastronomijas biedrību federācijas [Federação Portuguesa das Confrarias Gastronómicas] locekles Azoru salu gastronomijas biedrības [Confraria Gastrónomos dos Açores] rīkotajām nacionālās gastronomijas dienas svinībām.

Tā kā “Alho da Graciosa” īpašības ir padarījušas to par augstvērtīgu un iecienītu produktu, pieprasījums neaprobežojas tikai ar reģionālo tirgu. Tieši otrādi, tas ir atrodams arī citviet Portugālē un to izmanto vairāki no pašiem labākajiem šefpavāriem, kuri pilnībā liek lietā šā produkta kulinārās īpašības, neriskējot ar to, ka ķiploka smarža būs pārāk izteikta.

Atsauce uz specifikācijas publikāciju

(šīs regulas 6. panta 1. punkta otrā daļa)

https://tradicional.dgadr.gov.pt/images/prod_imagens/horticolas/docs/CE_Alho_Graciosa_IGP.pdf

(1) OV L 343, 14.12.2012., 1. lpp.